E-3644/2008

Mál þetta, sem dómtekið var fyrr í dag, er höfðað með birtingu stefnu 15. nóvember 2008.

Stefnandi er K, kt. 000000-0000, [heimilisfang], fyrir hönd ólögráða sonar síns, B, kt. 000000-0000, sama stað.

Stefndi er M, kt. 000000-0000, nú með lögheimili að [heimilisfang], en áður að [heimilisfang].

Stefnandi krefst þess að stefndi verði dæmdur faðir stefnanda og að kveðið verði á um meðlagsgreiðslur með stefnanda frá fæðingu hans til 18 ára aldurs. Þá er krafist málskostnaðar samkvæmt framlögðum málskostnaðarreikningi að viðbættum virðisaukaskatti.

II.

Í stefnu segir að móðir stefnanda hafi alið stefnanda ... 2007, samanber framlagt fæðingarvottorð, dags. ... 2007. en ekki tilgreint neinn sem föður að barninu. Móðir stefnanda hafi eingöngu haft samfarir við stefnda á getnaðartíma barnsins enda sýni niðurstöður blóðrannsóknar að stefndi sé faðir barnsins.

Hinn 21. desember 2007 hafi móðir stefnanda lýst stefnda föður barnsins hjá sýslumanninum í X. Hinn 28. janúar 2008 hafi stefndi mætt hjá sýslumanni og óskað eftir að blóðrannsókn yrði gerð á honum, barninu og móður þess. Í kjölfar þess hafi umbeðin blóðrannsókn farið fram. Samkvæmt álitsgerð Rannsóknarstofu í réttarlæknisfræði, dags. 26. maí 2008, séu líkurnar fyrir faðerni stefnda að barninu geysisterkar eða meira en 99%.

Stefndi hafi ítrekað verið boðaður til sýslumannsins í X til að gangast við faðerninu en hann hafi ekki sinnt þeim boðunum. Samkvæmt endurriti úr sifjamálabók X, dags. 28. október 2008, hafi móður stefnanda verið kynnt að stefndi hefði ekki mætt til að skrifa undir faðernisviðurkenningu og að málið hafi verið fellt niður hjá sýslumanninum í X. Stefndi hafi því ekki enn viðurkennt faðerni sitt að barninu.

III.

Í stefnu segir að það sé meginregla barnalaga að hvert barni eigi rétt á að þekkja foreldra sína og að í barnalögunum sé jafnframt lögð sú skylda á móður að feðra barn sitt. Þar sem stefndi hafi ekki gengist við faðerninu sé stefnanda nauðsynlegt að höfða mál þetta.

Stefnandi kveðst byggja kröfur sínar á ákvæðum barnalaga nr. 76/2003, einkum 1., 8., 10., 11., 15. og 17. gr. laganna. Um málsmeðferð er vísað til 12. gr. sömu laga. Málskostnaðarkrafan sé m.a. reist á XXI. kafla laga nr. 91/1991, einkum 129. og 130. gr. og 11. gr. barnalaga nr. 76/2003. Stefnandi kveður kröfu um virðisaukaskatt reista á lögum nr. 50/1988, en stefnandi sé ekki virðisaukaskattskyldur. Um varnarþing er vísað til 9. gr. barnalaga nr. 76/2003.

IV.

Ekki var sótt þing af hálfu stefnda við þingfestingu málsins og ekki boðuð lögmæt forföll. Var málið dómtekið á reglulegu þingi og því úthlutað til dómara. Boðað var til fyrirtöku í málinu í dag og var boðunarbréfið birt stefnda hinn 30. janúar sl. Í boðunarbréfinu var áréttað að yrði ekki sótt þing af hálfu stefnda við fyrirtöku málsins í dag yrði málið dómtekið og það dæmt að kröfu stefnanda. Jafnframt var athygli stefnda vakin á því að meðal gagna málsins væri álitsgerð Rannsóknarstofu í réttarlæknisfræði og að niðurstaða hennar væri sú að geysisterkar líkur eða meira en 99% væru fyrir því að stefndi væri faðir stefnanda. Ekki var sótt þing af hálfu stefnda við fyrirtöku málsins í dag og ekki boðuð lögmæt forföll.

Í framlagðri álitsgerð Rannsóknarstofu í réttarlæknisfræði, sem dagsett er 26. maí 2008, segir að tekið hafi verið blóð úr öllum málsaðilum, þ.e. móður stefnanda, K, stefnanda, B, og stefnda, M. Til hinna mannerfðafræðilegu rannsókna hafi DNA erfðaefni verið unnið úr kjörnum blóðfrumna allra málsaðila og rannsökuð fimmtán erfðamörk. Við rannsóknina hafi komið fram erfðasamsætur fólksins í ofannefndum fimmtán erfðamörkum þar sem önnur erfist frá föður en hin frá móður. Við samanburð hafi komið í ljós að þau erfðamörk, sem rannsökuð hafi verið og barnið hafði tekið að erfðum frá föður hafi öll reynst vera fyrir hendi í blóði stefnda, M.

Í niðurstöðu álitsgerðarinnar segir að samkvæmt framanskráðu samrýmist niðurstöðurnar því að stefndi sé faðir sveinbarns þess, er K, hafi fætt hinn ... 2007. Jafnframt segir að líkurnar fyrir faðerni stefnda að barninu séu geysisterkar eða meira en 99%.

Með vísan til framangreindrar niðurstöðu Rannsóknarstofu í réttarlæknisfræði og 17. gr. barnalaga nr. 76/2003 þykir sannað að stefndi sé faðir stefnanda, B. Eru kröfur stefnanda um að stefndi verði dæmdur faðir hans því teknar til greina.

Með vísan til framangreinds og 53. gr. og 6. mgr. 57. gr. barnalaga nr. 76/2003 er stefnda gert að greiða meðlag með stefnanda frá ... 2007 til 18 ára aldurs hans. Engin gögn hafa verið lögð fram um þarfir stefnanda og fjárhagsstöðu og aðra hagi foreldra þeirra, sbr. 2. mgr. 57. gr. barnalaga nr. 76/2003. Með vísan til 3. mgr. sömu greinar, sbr. 2. mgr. 55. gr. sömu laga, er stefnda því gert að greiða einfalt meðlag með barninu.

Þóknun lögmanns stefnanda, Þ-kvk-ef B-kvk-ef hdl., sem þykir hæfilega ákveðin að fjárhæð 183.326 krónur að meðtöldum virðisaukaskatti, auk útlagðs kostnaðar að fjárhæð 3.200 krónur, greiðist úr ríkissjóði, sbr. 11. gr. barnalaga nr. 76/2003.

R-kvk-nf B-kvk-nf héraðsdómari kveður upp dóminn.

Dómsorð:

Stefndi, M, er faðir stefnanda, B, kt. 000000-0000.

Stefndi greiði einfalt meðlag með stefnanda frá ... 2007 til átján ára aldurs hans.

Þóknun lögmanns stefnanda, Þ-kvk-ef B-kvk-ef hdl., að fjárhæð 183.326 krónur og útlagður kostnaður að fjárhæð 3.200 krónur, greiðist úr ríkissjóði.

R-kvk-nf B-kvk-nf

Rétt endurrit staðfestir

Héraðsdómur Reykjaness 5.2.2009